Rü jemawena ga Ngechuchu rü duü̃xü̃güxü̃ íjamugüjane rü wüxi ga nguegu najachoü̃xẽẽ ga norü ngúexü̃gü na joxni naxtaxaarü tocutüwa naxĩxü̃ca̱x.
Rü jexguma duü̃xü̃güxü̃ íjamugüguwena rü guma ma̱xpǘnewa ínaxü̃ãchi ga Ngechuchu na nüxĩca jéma jajumuxẽxü̃ca̱x.
Rü jexma nüxĩcatama nachütaü̃.
Notürü ga norü ngúexü̃gü rü naxtaxaarü ngãxü̃tüchiügu nixãgü ga jexguma.
Rü tacü ga buanecü jexma nüxü̃ naxü,
rü poraãcü najuãpe.
Rü jexguma marü jangunechaü̃gu rü norü ngúexü̃güwe inaxũãchi ga Ngechuchu.
Rü dexáchiüétügu nixũ naxca̱x ga norü ngúexü̃gü.
Rü jexguma norü ngúexü̃gü nüxü̃ daugügu ga dexáchiüétügu na jaxũxü̃,
rü poraãcü naḇaixãchiãẽgü.
Rü norü muü̃maã aita naxüe,
rü nhanagürügü:
—Wüxi i naxchi̱ximare nixĩ —nhanagürügü.
Notürü ga Ngechuchu rü namaã nidexa rü nhanagürü nüxü̃:
—¡Peporae!
rü chama chixĩ.
¡Rü tãṹ ipemuü̃ẽxü̃!
—nhanagürü.
Rü jexguma ga Pedru rü Ngechuchumaã nidexa rü nhanagürü:
—Pa Corix,
ega chi cuma cuixĩgu,
¡rü choxü̃ namu na chama rü ta dexáétügu chixũxü̃ca̱x rü cuxü̃tawa na chaxũxü̃ca̱x!
—nhanagürü.
Rü Ngechuchu nhanagürü nüxü̃:
—Ẽcü ¡nuã naxũ!
—nhanagürü.
Rü jexguma ga Pedru rü ínaxüe ga nguewa.
Rü inanaxügü ga dexáétügu na jaxũxü̃ na Ngechuchuxü̃tawa naxũxü̃ca̱x.
Notürü jexguma nüxü̃ jacua̱xãchigu ga na naporaxü̃ ga buanecü rü namuü̃,
rü inanaxügü ga na dexáchiügu nanguxü̃.
Rü aita naxü rü nhanagürü:
—Pa Corix,
¡choxü̃ rüngü̃xẽẽ!
—nhanagürü.
Rü jexgumatama ga Ngechuchu rü Pedrume̱xẽgu najajauxãchi,
rü nhanagürü nüxü̃:
—Cuma rü íraruwatama cujaxõ.
¿Rü tü̱xcüü̃ tama aixcuma cujaxõxõchi?
—nhanagürü.
Rü jexguma nguegu jachoü̃gu ga Ngechuchu rü Pedru,
rü nangupetü ga guma buanecü.
Rü guxü̃ma ga norü ngúexü̃gü ga nguewa jexmagüxü̃ rü Ngechuchupe̱xegu nacaxã́pü̱xügü rü nüxü̃ nicua̱xüü̃gü,
rü nhanagürügü nüxü̃:
—Aixcumaxü̃chi cuma nixĩ i Tupana Nane cuiĩxü̃ —nhanagürügü.
Rü jexguma marü janguü̃gu ga naxtaawa,
rü Jenecharétuanewa nangugü rü jéma ínachoü̃.
Rü jexguma jema duü̃xü̃gü ga jémacü̱̃ã̱x nüxü̃ icua̱xãchitanügu ga Ngechuchu na jiĩxü̃ ga guma,
rü guxü̃ma ga jema naãnewa nanguchiga ga jéma na najexmaxü̃ ga Ngechuchu.
Rü jemaca̱x naxü̃tawa nanagagü ga jema duü̃xü̃gü ga iḏaaweexü̃.
Rü Ngechuchuxü̃ naca̱a̱xü̃gü na naxchirupechinügumare jangõgügüxü̃ca̱x.
Rü guxü̃ma ga jema naxchirupechinügu ingõgüexü̃ rü narümeẽ.